มื้อเช้านี้เจ้าถิ่นพามาร้านติ่มซำชื่อดังของเมืองนครศรีธรรมราช ... แวบแรกที่เห็นบรรยากาศของร้านก็ไม่ต้องสงสัยครับ ของเค้าดีจริงๆ ร้านขนาด 4 คูหา มีลูกค้าแน่นทุกโต๊ะ ผมเองก็เกือบจะไม่ได้ทานซะละ โชคยังดีที่มีโต๊ะเพิ่งว่างชนิดที่เก้าอี้ยังอุ่นๆ อยู่เลย

มาถึงพนักงานก็จัดแจงเอาเมนูมาให้เลือกสรร จะทานอะไรก็สั่งได้ตามใจชอบนอกจากจะมีชื่อเมนูภาษาไทย-อังกฤษแล้วยังมีภาพประกอบแบบไม่ต้องจินตนาการแถมพาลเรียกน้ำย่อยอีกต่างหาก ส่วนราคาก็ระบุไว้เรียบร้อย ... งานนี้แอบปาดเหงื่อนิดหน่อย เพราะราคาสูง (กว่าที่หาดใหญ่) เกือบ 2 เท่ากันเลยทีเดียว .. แต่งานนี้กินฟรี (พี่แทบเหมาทุกรายการ .. หึหึ) 

ครั้งนี้สั่งไปหลายอย่างจนจำไม่ได้ครับว่าอะไรเป็นอะไรบ้าง แต่โดยรวมๆ ติ่มซำ เสิร์ฟมาแบบร้อนระอุ ติ่มซำที่เป็นเนื้อกุ้งสับ นึ่งมาได้ยังคงความชุ่มชื้น เนื้อกรุบกรอบ แต่รู้สึกว่าคำเล็กไปสักหน่อยนะ เมื่อเทียบกับราคา -*- บางชนิดใช้แป้งที่ห่อหนาไปสักหน่อย หนึบหนับๆ ทำให้ไม่ค่อยได้เนื้อสัมผัสของตัวกุ้งสับสักเท่าไหร่ 

ซาลาเปาไส้หมูแดง แป้งหนา เอาเรื่อง เผลอตั้งทิ้งไว้แปบนึง แป้งแข็งซะละ ซาลาเปาไส้หมูแดง หวานอร่อยดีนะ ผมชอบ ส่วนไส้แปะก๊วย เน้นรสกลมกล่อม ไม่ปรุงแต่งมาก ... แต่มันไม่เข้ากันสักเท่าไหร่ ชิ้นนี้ยังไม่โดนใจผม -*-

เกี๊ยวซ่า ... แป้งหนากรอบ แต่รู้สึกว่าจะหนาจนเกินไปจนรู้สึกเลี่ยนแถมกลบรสของไส้ข้างในจนเกือบเรียบ !! ส่วนตัวไส้ปรุงรสได้อร่อยดีนะ (แอบแกะแป้งออก ลองชิมไส้ดู) ทานไปสองชิ้น  .. เลี่ยนครับ
เผือกทอด ... เผือกบดละเอียด เนื้อเนียนและเหนียวดี แต่รสชาติไม่ค่อยชัดเจนจะหวานก็ไม่หวาน หรือว่าทางร้านเค้าไม่ได้ปรุงแต่งรสอะไรเลย ส่วนแป้งข้างนอกฟูๆ ดูน่าทานดี แต่พอทานหมดชิ้น .. มันเลี่ยนตามระเบียบ 

น้ำจิ้ม รสชาติอร่อยดีครับ ครบรสทั้งเปรี้ยว หวาน ปนความเผ็ดแบบนิดๆ ทานกะติ่มซำแล้ว ลดความเลี่ยนลงได้ดี 

การบริการ พนักงานเอาใจใส่ลูกค้าดี คล่องแคล่ว ว่องไว แม้ว่าจะขาดตกบกพร่องไปบ้าง เพราะลูกค้าเยอะ อันนี้ก็ไม่ว่ากัน ส่วนความสะอาดของทางร้าน ถือว่าอยู่ในเกณฑ์ดี นั่งได้ สบายใจ 

โดยรวมถือว่าเป็นร้านอาหารเช้าที่มีความหลากหลายเลยทีเดียวนอกจากติ่มซำแล้วยังมีเมนูอื่นๆ ให้เลือกสรรกันอีก .. แต่แค่นี้ผมก็อิ่ม จนลุกไม่ไหวละ -*- ส่วนรสชาติผมจัดว่าพอใช้ได้ละกันครับสำหรับขาจรอย่างผม อาจเป็นเพราะไม่ค่อยคุ้นลิ้นของผมสักเท่าไหร่ แต่ราคานี่ก็แอบแพงไปนะในความคิด อย่างครั้งนี้ไปกันสามคน เบ็ดเสร็จปาเข้าไปเกือบ 700 บาท เอาเป็นว่าขอแปะไว้ก่อน 3 ดาวละกันครับ          
